Virallinen lehti nro C 166 , 03/07/1995 s. 0127



B4-0875, 0888, 0910, 0921 ja 0934/95 Päätöslauselmaesitys Iranin jatkuvista ihmisoikeuksien loukkauksista Euroopan parlamentti, joka - muistuttaa aikaisemmin antamistaan lukuisista päätöslauselmista ja Yhdistyneiden kansakuntien antamista päätöslauselmista, joissa tuomitaan sekä Iranin karkeat ihmisoikeuksien loukkaukset että Iranin valtion tukema opposition vastainen terrorismi ulkomailla, A. toteaa, että Iranissa on Yhdistyneiden kansakuntien mukaan teloitettu tähän mennessä yli 100 000 ihmistä poliittisista syistä, B. paheksuu jatkuvia Iranin poliittiseen oppositioon kuuluvien teloituksia, kidutuksia, joukkovangitsemisia ja kauhistuttavia vankilaoloja sekä etnisten, uskonnollisten ja muiden vähemmistöryhmien jatkuvaa sortoa koko yhteiskunnassa, C. pahoittelee oikeudenmukaisuuden nimissä toimimista, kuulustelumenetelmiä, joihin kuuluu kidutus, ja avoimuuden puutetta, jotka ovat Iranin oikeusjärjestelmän tunnusomaisia piirteitä, D. on syvästi huolestunut erityisesti Iranin hallituksen järjestelmällisestä vihamielisyydestä naisia kohtaan, joilta fundamentalistiset politiikat ja käytännöt eväävät perusoikeudet, E. uskoo, että perusoikeuksien kunnioittaminen on elintärkeä ehto EU:n ja Iranin lähemmille suhteille, F. muistuttaa aiemmin neuvostolle esittämästään pyynnöstä tutkia seikkaperäisesti Iranin ihmisoikeustilanne ja kertoa siitä parlamentille, G. ottaa huomioon EU:n ja Iranin edustajien välisen kokouksen, joka on määrä pitää 22. kesäkuuta 1995, 1. Paheksuu jyrkästi Iranin hallituksen kotimaassa harjoittamaa ihmisoikeuspolitiikkaa ja sen ulkomailla jatkuvasti toteuttamia poliittisia salamurhia; 2. Toteaa järkyttyneenä, että kaksi Iranin hallituksen vastaisen opposition naisedustajaa - Effat Hadad ja Fereshteh Esfandiari - murhattiin Iranin hallituksen käskystä 17. toukokuuta 1995 keskellä päivää; 3. Ilmaise syvän myötätuntonsa tämän teon ja Iranin hallituksen muiden julmien sortotoimien uhrien omaisille; 4. Kehottaa Iranin hallitusta vapauttamaan välittömästi ja ehdoitta kaikki poliittiset vangit, poistamaan kidutuksen käytön vankiloissa, lopettamaan kuolemanrangaistuksen käytön ja korvaamaan nämä rakenteilla, jotka mahdollistavat oikeudenmukaisen oikeudenkäynnin ja asioiden uuden käsittelyn ylemmässä tuomioistuimessa; 5. Vaatii Iranin hallitusta päästämään maahan ulkomaisia tarkkailijoita ja perustamaan riippumattoman kansainvälisen oikeuselimen niiden vankien tapausten uudelleen käsittelemiseksi, joita se kieltäytyy vapauttamasta; 6. Tuomitsee sen, että Iran kieltäytyy päästämästä Yhdistyneiden kansakuntien erikoistoimittajia ja muiden järjestöjen edustajia tutkimaan ihmisoikeuksien loukkauksia paikan päällä; 7. Vakuuttaa jälleen kerran olevansa sitä mieltä, että EU:n ja Iranin väliset läheisemmät suhteet edellyttävät hyvin huomattavaa parannusta maan ihmisoikeustilanteessa; vakuuttaa, että tämä edellyttää myös Iranin ulkomailla harjoittaman salamurhapolitiikan selvää muuttamista, mikä on osoitettava välittömästi peruuttamalla Salman Rushdielle langetettu kuolemantuomio yksiselitteisesti; 8. Kehottaa Irania ratifioimaan YK:n kidutuksen vastaisen yleissopimuksen, kunnioittamaan kansainvälisen kansalaisoikeuksia ja poliittisia oikeuksia koskevan yleissopimuksen määräyksiä ja lakkauttamaan erikoisturvapalvelunsa; 9. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Iranin hallitukselle ja YK:n pääsihteerille.